Lise Nørgaard

Lise Nørgaard (født 14. juni 1917 i Roskilde som Elise Jensen, død 1. januar 2023) var en dansk journalist, redaktør, forfatter og manuskriptforfatter. 

Nørgaard har skrevet romaner, essays og noveller, men er formentlig mest kendt som manuskriptforfatter til tv-serien Matador og for sine erindringer Kun en pige og De sendte en dame. Disse erindringer var oplægget til filmen Kun en pige fra 1995.

Nørgaard valgte at indstille karrieren som skribent og foredragsholder i 2018.

Baggrund 
Nørgaard blev født og voksede op i Roskilde. Faren, Harry Alexander Jensen (1889–1976) var grosserer og moren, Olga Sofie, født Tønder (1889–1987), havde en butik med navnet Paris.
Hjemmet bestod derudover af Nørgaards to mindre søskende, Gerda og Kai, og en moster de kaldte Bob.

Nørgaard blev i 1938 gift med nu afdøde prokurist Mogens Einar Flindt Nielsen, og sammen med ham fik hun fire børn, herunder tvillingerne og badmintonspillerne, fhv. direktør Anne Flindt Christiansen (død 14. marts 2023) og fhv. stiftamtmand Bente Flindt Sørensen. Ægteskabet blev opløst i 1950. I sit sidste interview fortalte hun, at den afgørende årsag til skilsmissen var et slag. Familien boede på Byvolden 24 på hjørnet til Villavej i en klassisk funkisvilla.

Den 29. juli 1951 giftede Nørgaard sig med den politiske journalist Jens Waaben Nørgaard. De forblev gift frem til hans død i 1984.

Død og bisættelse 
Nørgaard døde 1. januar 2023 på Else Mariehjemmet i Humlebæk, hvor hun boede fra februar 2021; indtil da boede hun i lejlighed i Skodsborgparken i Skodsborg.

Hun blev bisat fra Sankt Pauls Kirke i København 14. januar 2023. Hendes urne blev herefter nedsat på Sankt Ibs Kirkegård i Roskilde, hvor hendes forældre og hendes søn Christian (1941-1999, død af kræft) er begravet.

Journalistik 
Nørgaard blev i ungdommen motiveret til at skrive om samfundsforhold.
Som journalist har hun været tilknyttet følgende dag- og ugeblade:

 1935: Roskilde Dagblad
 1949: Politiken
 1968: Hjemmet
 1975–1977: Hjemmet Chefredaktør
 1980: Berlingske Tidende

Bogen Jeg gik mig over sø og land samler hendes indtryk som rejsende reporter i udlandet.

Forfatter 
I dag er det hovedsagelig som forfatter, at Lise Nørgaard er kendt. Hun skrev bl.a. skrevet romaner, noveller og erindringsbøger. Især er hun kendt som hovedforfatter og idé-kvinde til tv-serien Matador.

Nørgaard debuterede som bogforfatter med kogebogen Mad uden tårer, der var skrevet sammen med Else Algreen. Bogen er kommet i senere udgaver.

Nørgaard forsøgte sig tidligt med noveller og indsendte dem til Politikens Magasin. Her blev de dog afvist, og hun brændte alle novellerne. Nørgaards bog, Med mor bag rattet, kom i stand nærmest ved en tilfældighed. To kvinder havde etableret forlaget Spectator og ønskede at udgive en bog for kvinder, der ville tage kørekort. De to rettede henvendelse til Jørgen Sandvad, journalist ved Politiken. Sandvad ledte dem i stedet til sin kollega, Nørgaard, der da var forbrugerjournalist ved avisen. Hun mente, at hun ikke havde forstand på biler, men nævnte, hun var i gang med at skrive om sin families forhold til biler, herunder sin fars "hysteriske forhold til biler". Denne tekst var ment som en pamflet i anledning af hendes fars 70-års fødselsdag. Nørgaard blev bedt om at skrive videre på historien og brugte sommeren i 1959 ved Køge Bugt på at udbygge og færdiggøre teksten til en bog, der blev til "en humoristisk roman om kvinders erhvervelse af kørekortet og deres kamp for at få lov til at bruge det." I 1965 blev bogen filmatiseret under titlen Mor bag rattet, der havde manuskript af Nørgaard og drejebog af Erik Dibbern.

I begyndelsen af 1970'erne blev det til endnu et filmmanuskript fra Nørgaards hånd. Det var efter, at Sven Borre fra Saga Film foreslog et engelsk forlæg. Det blev til filmen Mig og mafiaen, der med Dirch Passer i hovedrollen opnåede stor publikumssucces. Til opfølgeren Mafiaen - det er osse mig! med premiere i 1974, stod Nørgaard også for manuskriptet. Hun var dog ikke begejstret for filmene og kaldte dem "noget så aldeles ligegyldigt, bare to farcer".

Lise Nørgaard skrev også manuskript til flere episoder af tv-serien Huset på Christianshavn, første gang til afsnit 41, der udsendtes i oktober 1973. Hun var desuden medforfatter på adskillige indslag i At tænke sig, Uha-uha og andre satiriske samfundskritiske medie-indlæg.

Hæder 

1. oktober 2010 blev der i hendes fødeby, Roskilde, afsløret en bronzestatue, der forestiller Lise Nørgaard siddende på en bænk. Statuen er opstillet på Algade ved Sankt Olsgade.

Herudover modtog hun en lang række priser og æresbevisninger.
 1979: Billedbladets Gyldne Rose
 1980: Billedbladets Gyldne Rose
 1981: Billedbladets Gyldne Rose
 1982: Årets Victor
 1982: Publicistprisen
 1989: Simon Spies Fondens æreslegat
 1990: Marienlystprisen (for Matador)
 1992: Lyngby-Taarbæk Kommunes Kulturpris
 1992: Bog & Idé-prisen (Danskernes Yndlingsforfatter)
 1993: De Gyldne Laurbær
 1993: Rødekro Kommunes Kulturpris
 1994: Ridder af Dannebrog (20. maj)
 1994: Kaffeprisen
 1997: Året Wizo-kvinde
 1998: Årets Roskilde-ambassadør
 2004: Ingeborg-prisen (fra Gyldendal)
 2004: Den Gyldne Grundtvig
 2007: CEPOS-prisen
 2011: Æreskunstner (Europæisk Jødisk Kulturdag)
 2018: Danish Rainbow Awards, Axgil-prisen. Ærespris.
I 2018 blev Lise Nørgaard hædret for sin lange og virksomme karriere ved navngivelsen af en ny slægt af biller, Noergaardia , 2018. Billen er nu uddød, men er fundet indkapslet i rav.

Bibliografi 
 Mad uden tårer
 
 Med mor bag rattet, (Gyldendal 1959).
 Volmer: portræt af en samfundsstøtte, (Gyldendal 1970).
 
 Julen er hjerternes fest, Noveller, (Gyldendal 1978).
 Stjernevej, (Gyldendal 1981).
 Mig og farmor, Noveller, (Husets forlag 1984).
 Sorte syvlinger, (Spectator 1961).
 Jo mere vi er sammen, (Rhodos 1966).
 En hund i huset, (Lindhardt og Ringhof 1980).
 Jeg gik mig over sø og land, Essays, (Fisker 1988).
 
 Historien om Matador, (Danmarks Radio 1984).
 Syv små hunde og deres skæbne, (Fisker 1991).
 Kun en pige, Erindringer 1., (Gyldendal 1992).
 De sendte en dame, Erindringer 2., (Gyldendal 1993).
 Brødrene Mortensens jul Julekalender 1998

Lise Nørgaard bidrog desuden til en række bøger, blandt andet:
 
 
 
  Bidrag med teksten Vi på Roskilde Dagblad

Filmografi som manuskriptforfatter 
 Mor bag rattet (1965)
 Huset på Christianshavn, tv-serie (1973-1977), flere episoder
 Mig og Mafiaen (1973)
 Mafiaen, det er osse mig (1974)
 Matador, tv-serie (1978-1982), flere episoder
 Een stor familie, tv-serie (1982-1983)
 Mor er major (1985)
 Brødrene Mortensens Jul, julekalender (1998)

Litteratur om Lise Nørgaard 
 
 
 
 
 Brian Christensen, Mit Roskilde – 10 personligheder fortæller, Roskilde 2011

Referencer

Eksterne henvisninger 

 
 
 
 Lise Nørgaard på Litteraturpriser.dk
 Lise Nørgaard  på Litteratursiden.dk

Romanforfattere fra Danmark
Journalister fra Danmark
Riddere af Dannebrog
Personer fra Roskilde
Novelleforfattere fra Danmark
Selvbiografer fra Danmark
Modtagere af Boghandlernes gyldne Laurbær
Journalister ved Berlingske
Personer i Kraks Blå Bog (afdøde)
Journalister ved Politiken
Danskere i 1900-tallet
Danskere i 2000-tallet
Hundredårige
Dansksprogede forfattere fra Danmark
Modtagere af Publicistprisen
Kunstnere på finansloven (afdøde)